*Муниципаль тур*

**Рус телендә гомуми белем бирү оешмаларының**

**татар төркемнәрендә белем алучы укучылар өчен татар әдәбиятыннан олимпиада биремнәре**

***(2016/2017 нче уку елы)***

**7 нче сыйныф**

**Үткәрү вакыты – 3 сәгать Максималь балл** -**50**

1. **ӘДӘБИЯТ ТЕОРИЯСЕ**

Татар халык иҗаты (Фольклор) җанрларыннан мәкальләргә билгеләмә бирегез, үзенчәлекләрен санагыз, сөйләмдәге функциясен күрсәтегез. Белемле булу, дуслык, туган ил (туган җир) кыйммәте хакында мәкальләргә мисаллар китереп языгыз.

***12 балл***

**II. ӘДӘБИЯТ ТАРИХЫ**

1. **Әдәби-тарихи характердагы тестларга җавап бирегез.**

**1) Г.Тукайның “Шүрәле” әсәрендә телгә алынган авыл:**

а) Өчиле

ә) Сасна

б) Кырлай

в) Кушлавыч

***2 балл***

**2) Әсәрләрнең жанрларын языгыз:**

а) “Сак-Сок” \_\_\_\_\_\_\_\_\_\_\_\_\_\_\_\_\_\_\_

ә) Г.Ибраһимов “Алмачуар” \_\_\_\_\_\_\_\_\_\_\_\_\_\_\_\_\_\_\_

б) Г.Тукай “Шүрәле” \_\_\_\_\_\_\_\_\_\_\_\_\_\_\_\_\_\_\_

в) Х.Туфан “Киек казлар” \_\_\_\_\_\_\_\_\_\_\_\_\_\_\_\_\_\_\_\_

***4 балл***

**3) Түбәндә тәкъдим ителгән әсәрләрнең авторларын языгыз:**

1. “Кичке азан” шигыре \_\_\_\_\_\_\_\_\_\_\_\_\_\_\_\_\_\_\_\_\_

2. “Татар байрагы” шигыре \_\_\_\_\_\_\_\_\_\_\_\_\_\_\_\_\_\_\_\_\_

3. “Сагыну” нәсере \_\_\_\_\_\_\_\_\_\_\_\_\_\_\_\_\_\_\_\_\_

4.. “Кем җырлады” хикәясе \_\_\_\_\_\_\_\_\_\_\_\_\_\_\_\_\_\_\_\_\_

***4 балл***

1. **Әлеге сүзтезмәләрдән шигырь юллары төзеп языгыз, әсәрнең исемен, авторын билгеләгез:**

бардыр бер авыл; Җырлаганда көй өчен, Нәкъ Казан артында

- «тавыклары җырлай», диләр. «Кырлай» диләр;

мин бераз торган идем; чәчкән идем, урган идем.

Җирне әз-мәз тырмалап, Гәрчә анда тугъмасам да,

***10 балл***

**3. Түбәндә китерелгән өзекне укыгыз һәм биремнәргә җавап языгыз.**

Кышкы кичләрнең берсе иде. Өйдә Рөстәм белән әби генә калдылар. Шул кичне Рөстәм яңа әкият тыңлады. Әби аны бик тәмләп, бик озак итеп сөйләде.

...Абага – карап торырга гап-гади үсемлек. Исе дисәң – хуш исе юк, яфрагы дисәң – яфрагы әллә ни түгел. Ләкин шул абаганың искиткеч бер хикмәте бар. Абага чәчәк атмый, диләр. Ялганлыйлар! Ата икән. Мең вә миллион абагалар арасында бер абага очрый, ди, менә шушы күп абагалардан сирәк очрый торганы яз көне, җиде төн уртасында, ике-өч секундка чәчәк ата, ди. Ул чәчәк атканда, яшен яшьни, күк күкри, кара урман яктыра, ди. Бу вакыт абага шундый матур була, ди, аның йолдызлардай атып торган чәчәкләреннән күзләр чагыла, ди, аннан таралган хуш истән башлар әйләнә, ди.

Абага чәчәген өзеп, телләре астына кыстырырга өлгергән кешеләр кеше күзенә күренмәс хәлгә киләләр, ди.

(Г.Кутуй “Рөстәм маҗаралары”)

1. Әдәби әсәрдә **табигать сурәтен ачыклаган әдәби төшенчәне** языгыз;
2. Абага чәчәгенең матурлыгын сурәтләүдә кулланылган **сурәтләү чарасын** атагыз.

***4 балл***

**III. ИҖАДИ БИРЕМ.**

Үзегез укыган әдәби әсәрдә искә алынган **татар халкының милли бәйрәме яки йолалары хакында** әлеге бәйрәм яки йоланың халык тормышындагы урыны хакында фикер йөртеп, инша языгыз.

***14 балл***